runetrust/blame-folketinget-dk huggingface dataset:
Jakob Engel-Schmidt (M), 2025-10-23:
Tak for det, formand.
Jeg er både glad og stolt – glad, fordi der er bred opbakning til lovforslaget, og stolt, fordi det er lykkedes regeringen ikke kun at finde de nødvendige midler, men også at formulere en god, moderne og effektiv model for, at Danmark igen kan blive en førende tv- og filmproducentnation.
Jeg er enig med de mange kollegaer, der har nævnt, at vi har meget dygtige filmfolk, manuskriptforfattere, lydteknikere og skuespillere, og at vi har effektive produktionsmiljøer og formår at samle både danskere og mennesker i det store udland om fortællinger, der både rører os, gør os historisk klogere, er med til at sætte samtiden til debat og samtidig er underholdende, hjerteskærende og begejstrende – alt det, som et stærkt produktionsmiljø skal kunne.
Når nogle siger, at det her er skjult statsstøtte, så lad os med det samme sige: Nej, det her er direkte og indirekte kulturstøtte.
Det handler om, at vi som et lille sprogområde har en interesse i, at dansk kultur bliver styrket af vores fortællinger og kommer ud over landets grænser, og at vi har et produktionsmiljø herhjemme, der vokser, og som er med til at skabe dansk kultur.
Det er vigtigt.
Når vi så ser på vores naboer i Skandinavien og lidt syd for vores grænser, er det relativt effektivt dokumenteret, at 1 kr. i en produktionsrabatordning giver mellem 2 og 5 kr. igen.
Og derfor er det min forventning, at 125 mio. kr. om året vil give et afkast tættere på 0,5 mia. kr.; det er i hvert fald forhåbningen.
Der har været gjort et stort arbejde, ikke kun af Folketingets partier, heller ikke kun af Kulturministeriet, men også af rigtig mange af de interessenter, for hvem det her er nødvendigt.
Og jeg håber, at de i de kommende år vil vise, at de penge, vi bruger, ikke har været spildt, men tværtimod er en væsentlig og nødvendig investering i det, vi alle sammen kerer os om, nemlig vores fælles sprog, vores fælles stemme, vores kultur og den evne, vi har til at sammensætte og formidle stærke fortællinger i en tid, hvor det, der samler os, i nogle tilfælde bliver mindre og mindre, men hvor behovet for det kun bliver større og større.
Tak for ordet.
Katrine Robsøe (RV), 2025-10-23:
Tusind tak.
Hvor er det bare fedt at stå på talerstolen med det her lovforslag i dag.
Jeg ved, at der er virkelig mange mennesker, der har arbejdet hårdt for, at vi skulle komme hertil.
Tusind, tusind tak til branchen for at have lagt så stort et stykke arbejde igennem meget lang tid, for at vi kunne komme hertil i dag.
Selvfølgelig også tak til regeringen, men også en særlig tak til SF for samarbejdet om det her.
Før vi indgik aftalen om at lave en produktionsrabat, blev jeg kontaktet af en ung kvinde.
Hun arbejdede i produktionsbranchen omkring film.
Det var en virkelig ærgerlig historie om et dygtigt menneske, der bidrager, og en produktion, som samlet set rykkede arbejdspladser, kreativitet, udvikling og et vindue til dansk kulturliv ud af landet.
Det synes jeg må være en rød tråd for, hvorfor det her lovforslag er så vigtigt, og hvorfor alle jer, der har siddet på kulturområdet meget længere tid, end jeg har, har en stor del af æren for og skal have tak for, at vi står her i dag, så vi rent faktisk både kan holde på dansk produktion, men også være med til at invitere udenlandske produktioner hertil og vise, hvor dejligt et land Danmark er, og understøtte hele fødekæden i vores produktion.
Så tak til aftalepartierne for det gode samarbejde.
Og selvfølgelig allerstørst tak til branchen, der virkelig har lagt et enormt arbejde i, at vi er nået hertil i dag.
Jeg synes, at vi virkelig er kommet frem til en god model.
Jeg glæder mig enormt meget til, at vi kommer til at se den leve ude i virkeligheden.
Tak for ordet.
Mikkel Bjørn (DF), 2025-10-23:
Det danske sprog, landskab og historie har i årevis været kulisse og indhold til stærke fortællinger på film og på tv.
Men mange produktioner er flyttet ud, og med det her lovforslag får vi et værktøj til at få dem hjem igen.
I flere år har vi set, hvordan andre europæiske lande har benyttet produktionsrabatter som et redskab til at fastholde og tiltrække filmproduktion.
Danmark har hidtil stået uden for den udvikling, og det har haft konsekvenser, for vi har talentet, historien og håndværket, men har i mange år manglet vilkårene.
Med det her forslag giver vi den danske film- og seriebranche bedre muligheder for at konkurrere internationalt.
Det er ikke kun vigtigt for arbejdspladserne i branchen; det handler også om at sikre, at dansk kultur bliver fortalt og videreført gennem moderne medier.
Når film og serier optages i Danmark, bruges de lokale kræfter både foran og bag ved kameraet.
Det er en hel værdikæde, som styrkes, når vi gør det mere attraktivt at producere herhjemme.
Samtidig er det værd at hæfte sig ved, at ordningen også rummer krav om kulturelt indhold.
Det handler ikke kun om økonomi, men også om at styrke fortællinger med dansk forankring.
Det er vigtigt, hvis vi vil bevare og udvikle en dansk filmtradition med kunstnerisk og folkelig gennemslagskraft.
Det er fornuftigt, at lovforslaget lægger vægt på transparens, objektive kriterier og kontrol.
Det skaber tillid og troværdighed omkring ordningen og sikrer, at midlerne faktisk går til projekter, der gavner kulturen.
Samlet set
er det her et balanceret og rettidigt forslag.
Det bringer os på niveau med vores europæiske naboer, og det giver dansk kultur bedre betingelser for at leve videre i filmens og seriens sprog.
Tak for ordet.
Dina Raabjerg (KF), 2025-10-23:
Som I nok kan se, er jeg i dag stand in for fru Helle Bonnesen, der er vores normale kulturordfører.
I dag skal vi først og fremmest takke branchen for film- og serieproduktion, for hvis der er nogen, der er årsag til, at vi i dag er nået dertil, hvor mange af os gerne vil og havde ønsket at vi kom til for længe siden, så er det branchen selv.
Tak til Line Aarsland, Copenhagen Film Fund, Producentforeningen, Nordisk Film og alle jer, som har kæmpet i modvind.
Blandt os som politikere har muligheden været diskuteret længe, og Det Konservative Folkeparti har været endog meget positive, lige siden det kreative vækstteam opererede.
For i årevis har der været en helt urimelig konkurrenceulempe, hvis man producerede i Danmark.
Som erhvervsparti er vi grædefærdige over at se, hvor meget vi taber på ikke at være med i den store forretning, som alle andre i Europa deltager i.
Og som kulturparti er vi lige så grædefærdige over at se, at produktionerne enten gå vores næse forbi her i Danmark eller flygte til udlandet til skade for dansk talentmasse og for dansk filmmiljø.
Derfor var Det Konservative Folkeparti også glade for at kunne byde velkommen til konference for godt et års tid siden med bl.a. Anna Porse og Birgitte Hjorth Sørensen som værter.
Her fik vi præsenteret det ene eksempel efter det andet på, hvor meget produktionsstøtte kan gøre for et lokalsamfund, for turisme, dansk økonomi og ikke mindst vores filmtradition.
Så endelig – endelig! – er produktionsstøtten blevet en realitet, og Det Konservative Folkeparti støtter produktionsstøtten, om end vi gerne havde set den meget før.
Så med de ord vil jeg sige, at Konservative stemmer for forslaget.
Katrine Daugaard (LA), 2025-10-23:
Jamen med den argumentation kunne jeg jo vende det om spørge: Er Radikale Venstre så lige pludselig blevet imod, at vi har FilmFyn og Den Vestdanske Filmpulje?
For det er jo det samme argument, man bruger der.
Der bliver også optaget film på Fyn, som skal forestille at foregå i København.
Skulle det så være argument for, at Radikale Venstre lige pludselig ikke støtter den ordning mere eller hvordan?
Katrine Robsøe (RV), 2025-10-23:
Jamen det er jo dejligt at have tillid til vores kulturfolk; det har vi også i høj grad i Radikale Venstre.
Det er også derfor, vi gerne vil understøtte dem og rent faktisk sikrer, at de får de bedst mulige betingelser for, at der også fremadrettet kan være produktion her i landet med alle de dele af fødekæden, som det indebærer, i dansk produktion.
Anerkender ordføreren, at vi hidtil faktisk har haft sager, hvor produktioner ikke er blevet placeret i Danmark på grund af den ulige konkurrence, som vi hidtil har været en del af, og at det her kan være med til at forebygge, så vi undgår det i fremtiden?
Katrine Daugaard (LA), 2025-10-23:
Jeg anerkender i hvert fald, at det er en udfordring, at så mange lande begynder at subsidiere på den her måde, og det er det jo ikke kun på det her område; det er det på en lang række andre områder.
Men derfor mener vi ideologisk set bare ikke, at det er en god nok undskyldning for i Danmark at indføre en produktionsstøtte.
For vi har et sprudlende tv- og filmlandskab her, så vi tror på, at de sagtens vil kunne overleve, uden at vi indførte den her produktionsrabat.
Det gør de jo på strålende vis, bl.a. fordi de er så dygtige.
Vi har nogle af verdens bedste uddannelser.
Vi har nogle af verdens bedste produktionsfolk, instruktører, skuespillere osv.
Vi tror på dem; vi tror ikke på, at de behøver at blive endnu mere afhængige af politikeres indgriben her.
Katrine Robsøe (RV), 2025-10-23:
Tak for det.
Jeg kunne egentlig bare godt tænke mig at høre ordføreren, om man anerkender, at Danmark som produktionsland vil stå dårligere, hvis ikke vi gennemfører den her produktionsrabat, i forhold til konkurrencen på det europæiske marked og i forhold til at tiltrække produktioner?
Anerkender ordføreren, at Danmark uden det her faktisk vil stå dårligere i konkurrencen?
Katrine Daugaard (LA), 2025-10-23:
Det er jo, fordi vi er imod erhvervsstøtte, og det er jo det, det her er.
Altså, vi ønsker jo også at fjerne masser af erhvervsstøtte på alle mulige andre måder, hvor man kunne bruge præcis den samme undskyldning for at beholde det.
Vi ønsker fri og fair konkurrence, og det mener vi ikke man får, når man går ind og laver sådan nogle erhvervsstøtteordninger her.
Det er da rigtigt nok, at der kommer nogle penge retur i statskassen i forhold til moms, i forhold til A-skat og arbejdsmarkedsbidrag fra ansatte og i forhold til virksomhedsskat, hvis det altså er danske virksomheder, der bruges.
Og så er der en eller anden turismeeffekt, når produktionen har sat fokus på Danmark.
Men vi mener bare ikke, det er nok til at forsvare den her rabat, fordi det stadig væk er staten, der går ind og tager et direkte tab på rabatten.
Søren Espersen (DD), 2025-10-23:
Vi er jo vidner til en meget spændende debat om, hvem der er mest liberal.
Jeg ved ikke, hvor det ender, men jeg håber da i hvert fald, at Moderaternes ordfører, Katrine Daugaard, vil være med i opløbet om sejren på det her felt, altså med hensyn til hvem der er mest liberal.
Jeg ved det ikke; jeg kan ikke bedømme det.
Mit egentlige spørgsmål drejer sig om netop det her, der bliver nævnt flere gange, om, at alle andre lande har indført den ordning, som vi nu også gør, og at vi kan se, at masser af produktioner til stor skade bliver slæbt udenlands.
Når nu alle sammen er der, hvordan kan det så være, at man blankt siger nej fra Liberal Alliances side?
Hvad skete der egentlig der?
Thomas Danielsen (V), 2025-10-23:
Jeg bekræftede ordførerens udsagn om, at der er en skævhed mellem, hvor mange penge vi bruger på kollektiv transport, og hvor mange penge vi bruger på veje.
Og så bare for at få fakta ind i debatten – for det lød på ordføreren, som om vi brugte mest på vejene – opklarer jeg bare, at vi bruger 111 mia. kr. frem mod 2035 på den kollektive transport og 76 mia. kr. frem mod 2035 på vejene.
Nu laver vi en lang række initiativer oppe ved den tredje Limfjordsforbindelse netop for odderen, altså udkigstårne osv., fordi vi ved, at det bliver et tilløbsstykke at komme op og se noget natur og biodiversitet, som der ikke er der i dag.
Leila Stockmarr (EL), 2025-10-23:
Jeg tror, den kære odder ville være ked af at blive kaldt for røvballenatur.
Det, der er sket med odderen, netop på grund af et motorvejsprojekt, er jo, at den er blevet jaget væk fra sit ynglested, og odderen er et truet dyr.
Jeg kan endnu ikke til noget positivt i den tredje Limfjordsforbindelse i forhold til at beskytte odderen.
Jeg vil gerne gentage mit spørgsmål: Synes ministeren, at der bliver brugt for få penge på motorveje i Danmark, i forhold til hvor mange penge der bliver brugt på kollektiv transport?
Thomas Danielsen (V), 2025-10-23:
Jeg peger ikke på partier, som ikke er grønne, og jeg kritiserer ikke nogen partier for ikke at være grønne.
Jeg gør bare opmærksom på, at de partier, som rent faktisk har mulighed for at påvirke de enkelte løsninger, der kommer, er dem, der sidder inde ved bordet.
Der var en stor diskussion.
For der var en odder.
Men det, den odder kan være glad for, er, at nu går den fra at have noget, som – undskyld, formand – man ville kalde lidt noget røvballenatur, til at få noget skræddersyet specialnatur til oddere med sandmiler osv., som er et El Dorado på, jeg ved ikke hvor mange hektar.
Det er det, vi også kan bruge de her infrastrukturprojekter på at sikre, hvis man sætter sig ind til bordet.
Jeg holder meget af natur og biodiversitet, og jeg holder meget af både biler og biller.
Derfor går jeg meget op i, at vi tager hensyn til begge dele.
Leila Stockmarr (EL), 2025-10-23:
Jeg må sige, at greenwashingen af et kulsort motorvejsprojekt når nye højder i dag.
Altså, til gavn for biler og biller er åbenbart det nye motto for at greenwashe motorveje.
Det er ret vildt at høre på, at vi partier, der vælger at sige nej af hensyn til vores klima og miljø, skal høre på, at vi ikke er grønne, fordi vi ikke støtter op om motorvejsprojektet her.
Ministeren sagde selv, og det er derfor, jeg bringer det op nu her, at der var en skævvridning i finansieringen i forhold til infrastruktur, henholdsvis kollektiv og fossil eller et motorvejsprojekt, der var i kredsen.
Skal jeg forstå det udsagn, som at ministeren synes, at der skulle være flere penge til motorvejen, end der skulle være til kollektiv transport i Danmark, altså fordi ministeren selv bragte det op på den måde?
Thomas Danielsen (V), 2025-10-23:
Jamen der er jo ikke noget, jeg ikke vil redegøre for, og derfor svarer jeg på alle spørgsmål med bistand fra de fremmeste eksperter.
Men det her er jo ikke noget, hvor vi taler om holdninger.
Det er jo fakta og dokumentation, der skal være til rådighed, og hvis man har brug for mere end mit ord for, at regnvandsopsamling og regnvandsbassiner i det her projekt ligesom i alle andre projekter, vi laver, bliver lavet efter alle kunstens regler, så dykker jeg selvfølgelig gerne ned i yderligere dokumentation for at vise det.
Men i mit indledende svar på det første spørgsmål sagde jeg bare, at man skal lade være med at falde i det der hul, hvor man siger at projekter er dårlige, for man laver store naturinvesteringer eller naturforanstaltninger, især til regnvandsopsamling, og man flytter faktisk biler væk fra veje, hvor der ikke er det i dag, over til en mere naturvenlig infrastruktur.
Helene Brydensholt (ALT), 2025-10-23:
Jeg blev lidt forvirret over, at en fra Venstre står og kritiserer Alternativet for ikke at give naturen værdi.
Men jeg vil sige, at hvis man helt droppede projektet, skulle man jo ikke bruge penge på vandopsamling og alt muligt andet.
Mit andet spørgsmål kommer også fra beboerne i Finderup.
De spørger, om ministeren vil redegøre for, hvordan udledning af kantopsamlet PFAS-holdigt vejvand til recipient i OSD-områder ved Vestmotorvejen kan tillades, når koncentrationerne ligger ca. 3,7 gange over grænseværdien for drikkevand.
Og der henviser de til en rapport fra NIRAS.
Thomas Danielsen (V), 2025-10-23:
Hvis det står uklart, hvilke løsninger der kommer, vil jeg naturligvis gerne redegøre detaljeret for, hvad det bliver for nogle løsninger lige præcis på enkelte udsnit af vejen, og hvis de ikke er tegnet endnu, bliver de det jo selvfølgelig, og så bliver der fuld åbenhed om det.
Men det er noget af det, som jeg er glad for at ordføreren nævner, for vi laver rent faktisk også vejprojekter, hvor ordføreren og også partier, kritiserer os for at lave infrastrukturprojekter med en dårlig intern rente eller et eller andet, altså hvor man siger, at det projekt ikke er særlig godt, fordi der er en dårlig intern rente.
Men det er tæskegode projekter, og ordføreren må ikke falde i det hul, hvor man begynder at gøre natur op i penge.
Når vi f.eks. laver særlig effektive og gode indsatser for regnvandsopsamling med regnvandskanter i nødsporet, er det ikke noget, som trækker op på den interne rente i et projekt, men det ændrer jo ikke på, at det er ufattelig vigtigt.
Så jeg vil anbefale ordføreren ikke at falde i den fælde, hvor man kritiserer projektet for at have dårlig intern rente, fordi det ikke giver naturen nogen værdi.
Helene Brydensholt (ALT), 2025-10-23:
Tak til ministeren for talen.
Jeg vil bruge mine to spørgsmål til at videregive nogle spørgsmål, som jeg har fået med på vegne af nogle af borgerne i Finderup, og som vi har talt om flere gange.
De er lidt tekniske, men nu læser jeg dem op, for det har jeg lovet.
Vil ministeren redegøre for, hvordan Vejdirektoratet vil sikre fuld opsamling af forurenet vejvand fra Vestmotorvejen over Viborgs drikkevandsmagasiner med en kantopsamling på 50 cm?
Helene Brydensholt (ALT), 2025-10-23:
Absolut.
Der er også en grund til, at jeg nævner den her fremtidskommissær fra Wales, for den fremtidskommissær var jo netop sat i verden for at være de næste generationers stemme og bl.a. også være trivslens stemme og andre stemmer, og hun kom jo meget hurtigt frem til, at hvis man skal tage hensyn til alle de ting, er der absolut ingen gode argumenter for at lave mere motorvej, og det er der heller ikke i Danmark.
Mogens Jensen (S), 2025-10-23:
Tak for ordet, formand.
Danmark er et filmland.
Gennem efterhånden mange generationer har vi vist, at vi kan levere film og siden hen jo også tv-serier af meget høj kvalitet.
Det er igennem årene også blevet bekræftet af et stort dansk publikum til de danske film og serier og ikke mindst gennem den utrolig flotte eksport til udlandet, som vi har haft gennem årene.
Men der har manglet noget.
Der har manglet et incitament for udenlandske film- og serieskabere til at bruge Danmark som lokation for deres produktioner og dermed også udnytte det utrolig dygtige filmmiljø og de dygtige film- og seriemedarbejdere, vi har i Danmark.
Vi har også manglet et incitament til, at danske filmproduktioner ikke rykker deres optagelse til udlandet udelukkende af økonomiske årsager.
Det incitament er vi nogle, der har arbejdet en del år for at sikre, og nu kommer det endelig.
Regeringen etablerer med støtte fra SF og Radikale Venstre en produktionsrabat til film- og serieproduktion i Danmark til en værdi af 125 mio. kr. årligt.
Det bliver dermed den største i Skandinavien, og det kan vi godt være stolte af.
Det var også på tide, at vi fik en ordning, for Danmark er nu det sidste land i EU til at indføre en produktionsrabat.
Med forslag til lov om produktionsrabat til film og serieproduktion retter vi nu op på den skævhed.
Vi tager et meget vigtigt skridt mod at gøre det langt mere attraktivt at vælge Danmark som destination for film- og serieproduktion og også at holde produktioner herhjemme.
Den konkrete udmøntning af rabatten kommer til at ske via en bekendtgørelse, og det gør det, fordi det er en ny ordning, hvor der er behov for, at vi kan justere og også revurdere undervejs, i forhold til om ordningen fungerer efter hensigten.
Vi har naturligvis i den proces også lyttet utrolig meget til branchen, der har været gode til at samle sig og blive enige om, hvordan de synes at en sådan ordning skal se ud, for at den på bedste måde kan understøtte det formål, som der også er med den.
Det er en af grundene til, at vi også har øremærket midler til animation, som vi faktisk i Danmark har selskaber der er rigtig gode til at levere på.
Så kort og med få ord vil jeg sige, at nu ruller vi den røde løber ud for mere film- og serieproduktion i Danmark til gavn for danskerne, der elsker danske film og serier, og til gavn for den danske film- og seriebranche.
I en tid, hvor vi oversvømmes med meget udenlandsk indhold, skal vi jo selvfølgelig svare igen ved at producere mere dansk indhold.
Katrine Daugaard (LA), 2025-10-23:
Regeringen lægger nu op til at indføre en såkaldt produktionsrabat på film og serier, altså statsfinansieret støtte forklædt som tilbagebetaling til en branche, som i forvejen er dybt afhængig af offentlige midler.
Det er erhvervsstøtte, uanset hvordan man pakker det ind, og det er vi i Liberal Alliance imod.
I et frit marked skal virksomheder konkurrere på idéer, talent og effektivitet, ikke på, hvem der bedst kan navigere i støtteordninger, søge puljer og kulturelle pointskemaer.
Når staten begynder at refundere op til 30 pct. af produktionsudgifterne, er det ikke innovation, vi belønner; det er uafhængighed.
Vi får ikke et stærkere kreativt miljø af, at staten pumper penge i det.
Og hvem skal vurdere, om en film eller serie er værdig til støtte?
Er det en kulturtest eller et ansøgningsskema?
Hvem skal afgøre, om der er nok dansk indhold?
Det er ikke frihed.
Det er smagspolitik, regulering og bureaukrati, og det inviterer til lobbyisme og til særhensyn.
Vi ved også godt, at det her forslag bliver solgt som nødvendigt for at tiltrække internationale produktioner, men hvad er det, vi sælger ud af, for at de kommer?
Vi betaler uden at få ejerskab.
Vi dækker regningen, men vi får ikke del i overskuddet, og når kameraerne slukkes, rejser de videre til næste land med åbne statskasser.
Det her er ikke liberal politik.
Det er ikke ansvarlig økonomi.
Det er en glidebane.
Hvis vi virkelig vil styrke dansk kultur og kreative erhverv, skal vi give dem frihed, ikke støtte.
Vi skal fjerne barrierer.
Vi skal ikke opfinde nye puljer.
Nej, vi skal have tillid til, at talent kan klare sig uden statens pengekasse.
Claus Jørgensen (SF), 2025-10-23:
Jeg skal starte med at sige, at jeg er her for fru Charlotte Broman Mølbæk, som desværre ikke kunne være her i dag.
Så jeg har en tale med fra hende.
Tak for ordet.
Dette lovforslag følger op på den politiske aftale fra juni i år om en produktionsrabatordning, som SF er en del af, og som vi er rigtig glade for.
For SF er det helt centralt at medvirke til at styrke den danske historiefortælling og de danske produktioner.
Vores film, animationer og tv-serier betyder noget for os alle, når de medvirker til at fortælle, hvem vi er som folk.
De bringer vores kultur ud til verden, ligesom de samler os.
Men vi må også se i øjnene, at den internationale konkurrence i dag er benhård.
Mange produktioner vælger at lægge deres optagelser i udlandet i lande som Polen og Tjekkiet, hvor der i mange år har været mulighed for at få produktionsrabat.
Danmark har faktisk været det eneste land – hvilket allerede er blevet nævnt – der ikke har sådan en ordning.
Det har haft konsekvenser.
Bl.a. betød det, at serien om Karen Blixen ikke blev optaget i Danmark, på trods af at hendes fortælling jo er en central del af vores fælles kulturarv.
Dette lovforslag kan være med til at sikre, at det bliver mere attraktivt at producere film og serier herhjemme.
Vi styrker det danske produktionsmiljø og giver bedre vilkår til de mange dygtige mennesker, der arbejder bag kameraet, fra teknikere og scenografer til kostumedesignere og skuespillere.
For SF handler det ikke kun om erhverv, men også om kultur, som vi nu igen styrker.
Vi ønsker, at de danske fortællinger fortsat bliver fortalt på dansk grund, at de optages i vores byer og i vores landskaber.
Med produktionsrabatten understøtter vi dansk kreativitet, bevarer danske arbejdspladser og sikrer, at dansk film og tv ikke drukner i den internationale konkurrence eller flytter ud af landet.
Vi håber, at ordningen vil inspirere producenterne.
Med tilskuddet håber jeg at vi giver producenterne mulighed for at tænke kreativt og benytte de lokationer, vi har i Danmark.
SF er enig i, at vi med vedtagelsen af dette lovforslag kan medvirke til at fremme dansk kultur, ved at flere film og serier bliver optaget på dansk grund.
Med dette lovforslag styrker vi dansk kultur, dansk produktion og dansk fortællekraft.
SF støtter forslaget.
Tak for ordet.